DA Den Europæiske Unions Tidende CE 84/444

(2004/C 84 E/0518)

SKRIFTLIG FORESPØRGSEL P-0709/04

af Pasqualina Napoletano (PSE) til Kommissionen

(4. marts 2004)

Om: Krise hos Alcatel i Rieti

Det multinationale selskab Alcatel har truffet beslutning om at omstrukturere og tilmed lukke virksomhederne i Rieti og Battaglia. Der er allerede blevet stillet flere forespørgsler til Kommissionen, hvori der er gjort opmærksom på vigtigheden af at opretholde afdelingerne for at beskytte beskæftigelsen og på grund af det høje teknologiske niveau, som virksomhederne tilfører det pågældende område, der har et betydeligt udviklingsefterslæb. Vil Kommissionen på denne baggrund besvare følgende:

1. Har de italienske myndigheder henvendt sig til Kommissionen om den alvorlige krise, der har ramt Alcatel?

2. Hvilke initiativer er Kommissionen i stand til at tage i kraft af sine beføjelser?

3. Hvordan kan arbejdstagerne garanteres retten til præcis og gennemsigtig information fra virksomhederne og de kompetente offentlige myndigheder angående omstruktureringsprocessen, som bringer et vigtigt teknologicenter og arbejdspladser i fare, i overensstemmelse med de principper, der er fastsat i gældende europæisk lovgivning?

Svar afgivet på Kommissionens vegne af Erkki Liikanen

(30. marts 2004)

De italienske myndigheder har ikke henvendt sig til Kommissionen for at drøfte krisen hos Alcatel og eventuelle løsninger.

For så vidt angår de negative virkninger for økonomien, er området i Battipaglia berettiget til støtte fra Den Europæiske Fond for Regional Udvikling (EFRU) under mål 1, området i Rieti-provinsen er delvist berettiget til støtte fra EFRU under mål 2, og Cittaducale-kommunen, hvor Alcatel er beliggende, er også berettiget til støtte.

I den forbindelse kan aktioner, der sigter mod en produktionsomlægning af en regional økonomi, finansieres på foranledning af de regionale myndigheder (Campania og Lazio), som har ansvaret for udvælgelsen og gennemførelsen af interventioner på deres områder.

Kommissionen skal påpege, at der i flere fællesskabsdirektiver er fastsat procedurer for information og høring af arbejdstagernes repræsentanter, som i givet fald kan finde anvendelse ved virksomheds-omlægninger, særlig Rådets direktiv 98/59/EF af 20. juli 1998 om kollektive afskedigelser (1) og Rådets direktiv 94/45/EF af 22. september 1994 om indførelse af europæiske samarbejdsudvalg (2). Desuden vedtog Parlamentet og Rådet den 11. marts 2002 et andet direktiv for at supplere den relevante fællesskabsordning (direktiv 2002/14/EF om indførelse af en generel ramme for information og høring af arbejdstagerne i Det Europæiske Fællesskab (3)).

Det bør understreges, at direktiv 98/59/EF om kollektive afskedigelser bestemmer, at arbejdsgivere, der påtænker at foretage kollektive afskedigelser, er forpligtet til i tilstrækkelig god tid at indlede konsultationer med arbejdstagernes repræsentanter med henblik på at nå frem til en aftale. Konsultationerne skal i det mindste dreje sig om mulighederne for at undgå eller begrænse de kollektive afskedigelser samt for at afbøde følgerne af disse ved hjælp af sociale ledsageforanstaltninger, der navnlig tager sigte på støtte til omplacering eller omskoling af de afskedigede arbejdstagere.

(1) EFT L 225 af 12.8.1998.

(2) EFT L 254 af 30.9.1994.

(3) EFT L 80 af 23.3.2002.